מספר פנימי: 2086122

הכנסת העשרים ושלוש

**יוזמים: חברי הכנסת** **שלמה קרעי**  
 **חוה אתי עטייה**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/422/23

הצעת חוק הפרטת גלי צה"ל, התש"ף–2020

|  |  |  |  |  |  |
| --- | --- | --- | --- | --- | --- |
| מטרת החוק | 1. | מטרתו של חוק זה להפריט את תחנת הרדיו הצבאית גלי צה"ל, על ידי ניתוקה מצבא הגנה לישראל והפיכתה לתחנת רדיו עצמאית בבעלות פרטית. | | | |
| הגדרה | 2. | בחוק זה, "גלי צה"ל" – שידורי רדיו של צבא הגנה לישראל. | | | |
| סגירת היחידה הצבאית של גלי צה"ל | 3. | היחידה הצבאית של גלי צה"ל תיסגר בתוך שנתיים מיום תחילתו של חוק זה. | | | |
| ביצוע ותקנות | 4. | שר הביטחון ממונה על ביצוע הוראות חוק זה והוא רשאי להתקין תקנות בכל עניין הנוגע לביצועו, ובכלל זה לעניין סגירת היחידה הצבאית של גלי צה"ל. | | | |
| ביטול חוק גלי צה"ל – שידורי רדיו של צבא הגנה לישראל (שידורי חסות ותשדירי שירות) | 5. | חוק גלי צה"ל – שידורי רדיו של צבא הגנה לישראל (שידורי חסות ותשדירי שירות), התשס"ה–2005[[1]](#footnote-2) – בטל. | | | |
| תיקון חוק הרשות השניה לטלויזיה ורדיו | 6. | בחוק הרשות השניה לטלויזיה ורדיו, התש"ן–1990[[2]](#footnote-3) – | | | |
|  |  | (1) בסעיף 1 – | | | |
|  |  |  | (א) בהגדרה "רישיון לשידורי רדיו", בסופה יבוא "וכן רישיון לשידורי רדיו ארציים"; | | |
|  |  |  | (ב) אחרי ההגדרה "רישיון לשידורי רדיו" יבוא: | | |
|  |  |  | ""רישיון לשידורי רדיו ארציים" – רישיון שניתן לפי סעיף 72(א4) לקיום שידורי רדיו בכיסוי ארצי בשיטה האנלוגית ובכל שיטה אחרת;"; | | |
|  |  | (2) בסעיף 72, אחרי סעיף קטן (א3) יבוא: | | | |
|  |  |  | "(א4) | (1) המועצה תעניק רישיון לשידורי רדיו ארציים; הרישיון יינתן על פי מכרז פומבי שתפרסם המועצה (בסעיף קטן זה – המכרז). | |
|  |  |  |  | (2) על המכרז יחולו הוראות סימן ב' לפרק ג', בשינויים המחויבים. | |
|  |  |  |  | (3) בעל הרישיון לשידורי רדיו ארציים יחל בשידוריו ביום הפסקת שידורי גלי צה"ל. | |
|  |  |  |  | (4) בעל הרישיון לשידורי רדיו ארציים – | |
|  |  |  |  |  | (א) ישדר את שידורי הרדיו בתדרים ששידרה גלי צה"ל עד למועד סגירתה; |
|  |  |  |  |  | (ב) רשאי להשתמש במותג גלי צה"ל לתקופה של שנתיים מיום שהחל בשידוריו לפי רישיונו. |
|  |  |  |  | (5) בסעיף קטן זה, "גלי צה"ל" – שידורי רדיו של צבא הגנה לישראל. | |
|  |  |  | (א5) | בעל הרישיון לשידורי רדיו ארציים רשאי לכלול בשידוריו תשדירי פרסומת, שידורי חסות ותשדירי שירות; לעניין זה, "שידור חסות" ו"תשדיר שירות" – כהגדרתם בסעיף 135."; | |
|  |  | (3) בסעיף 72ו(א), בפסקה (2), במקום "גלי צה"ל – שידורי רדיו של צבא הגנה לישראל" יבוא "בעל הרישיון לשידורי רדיו ארציים". | | | |
| תיקון חוק השידור הציבורי הישראלי | 7. | בחוק השידור הציבורי הישראלי, התשע"ד–2014[[3]](#footnote-4) – | | | |
|  |  | (1) בסעיף 85(א), במקום "גלי צה"ל – שידורי רדיו של צבא הגנה לישראל" יבוא "בעל הרישיון לשידורי רדיו ארציים כהגדרתו בחוק הרשות השניה לטלויזיה ורדיו, התש"ן–1990"; | | | |
|  |  | (2) סעיף 88 – בטל. | | | |
| תיקון חוק הפצת שידורים באמצעות תחנות שידור ספרתיות | 8. | בחוק הפצת שידורים באמצעות תחנות שידור ספרתיות, התשע"ב–2012[[4]](#footnote-5), בסעיף 7 – | | | |
|  |  | (1) בסעיף קטן (א), במקום "גלי צה"ל – שידורי רדיו של צבא הגנה לישראל (בסעיף זה – גלי צה"ל)" יבוא "בעל רישיון לשידורי רדיו ארציים כהגדרתו בחוק הרשות השניה לטלויזיה ורדיו, התש"ן–1990"; | | | |
|  |  | (2) בסעיף קטן (ב), המילים "או גלי צה"ל" – יימחקו. | | | |
| תחילה | 9. | תחילתם של סעיפים 5, 6(3), 7 ו-8 שנתיים מיום פרסומו של חוק זה. | | | |

דברי הסבר

בינואר 2017 הגיש מנכ"ל משרד הביטחון דוח לשר הביטחון, אשר ממליץ על הוצאת תחנת הרדיו גלי צה"ל מידי צה"ל והעברתה כיחידת סמך למשרד הביטחון. הוועדה שהכינה את הדוח (להלן – הוועדה) בחנה את העברתה של גלי צה"ל לידי תאגיד השידור הציבורי שהחל לפעול בשנת 2017, אך פסלה את הרעיון. בחודש פברואר 2017 החליט שר הביטחון כי לא יקבל את המלצות הוועדה וכי גלי צה"ל תישאר במתכונתה הנוכחית.

יוזם הצעת החוק סבור כי אין צורך בתחנת רדיו צבאית כביכול, שממומנת על ידי הציבור, פועלת כיחידה צבאית ומשרתים בה חיילים. כמו כן, העברתה למשרד הביטחון לפי המלצת הוועדה, משמעותה בפועל היא השארת המצב הקיים על כנו, כולל שירותם של חיילים בגלי צה"ל. בנוסף, ההצעה להעביר את תחנת הרדיו גלי צה"ל לתאגיד השידור הציבורי תיצור כפילות של תחנות רדיו ציבוריות ארציות – גלי צה"ל ורשת ב'. כמו כן, יוזם הצעת החוק סבור כי על אף שגלי צה"ל תורמת תרומה חיובית והכרחית לשיח הציבורי בישראל, מקומה אינו בצה"ל ואין בה שום עניין צבאי מלבד שמה.

לפיכך, מוצע להפריט את תחנת הרדיו גלי צה"ל בהליך מכרזי שתבצע מועצת הרשות השנייה לטלוויזיה ורדיו. לפי המוצע, המועצה תעניק לזוכה במכרז רישיון להפעלת תחנת רדיו שתשדר בכיסוי ארצי. עוד מוצע לקבוע כי התדרים המופעלים כיום על ידי גלי צה"ל וגלגלצ יישמרו לטובת הזוכה במכרז, אך שמה של תחנת הרדיו ישתנה בתוך שנתיים מתחילת הפעלתה של גלי צה"ל כתחנת רדיו עצמאית בבעלות פרטית. לפי המוצע, בעל הרישיון שיפעיל את שידורי הרדיו הארציים יהיה רשאי לשדר פרסומות, הודעות חסות ותשדירי שירות, כלומר לתחנה החדשה לא יוקצה מימון ציבורי ולא יתקיים קשר בינה ובין צה"ל. על כן, חיילים יפסיקו לשרת בתחנת הרדיו בתוך שנתיים מיום תחילתו של החוק המוצע.

כפועל יוצא מההסדר המוצע, גלי צה"ל תהיה תחנת הרדיו הפרטית הראשונה בישראל שתפעל בכיסוי ארצי.

---------------------------------

הוגשה ליו"ר הכנסת והסגנים

והונחה על שולחן הכנסת ביום

י' באייר התש"ף – 4.5.20

1. ס"ח התשס"ה, עמ' 134. [↑](#footnote-ref-2)
2. ס"ח התש"ן, עמ' 59. [↑](#footnote-ref-3)
3. ס"ח התשע"ד, עמ' 778. [↑](#footnote-ref-4)
4. ס"ח התשע"ב, עמ' 286. [↑](#footnote-ref-5)